SENA ศึกษาลงทุนพลังงานทดแทนในญี่ปุ่นคาดสรุปปี 59
SENA ศึกษาลงทุนพลังงานทดแทนในญี่ปุ่นคาดสรุปปี 59
4 ม.ค. 2559

นางเกษรา ธัญลักษณ์ภาคย์ กรรมการบริหาร บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า บริษัทอยู่ระหว่างการศึกษาการลงทุนธุรกิจพลังงานทดแทนในประเทศญี่ปุ่น เพื่อขยายโอกาสในการเพิ่มผลตอบแทนในการลงทุนและสร้างผลตอบแทนที่ดีให้กับบริษัทและผู้ถือหุ้นในอนาคต คาดว่าจะได้ข้อสรุปภายในปี 59 ซึ่งเป็นไปตามแผนการขยายการลงทุนในธุรกิจพลังงานทดแทนอย่างต่อเนื่องเพื่อต่อยอดธุรกิจ        
ขณะที่ความคืบหน้าในส่วนของการลงทุนธุรกิจพลังงานทดแทน ซึ่งลงทุนผ่านบริษัท SENA SOLAR ENERGY ที่ร่วมลงทุนกับ บริษัท บี.กริม เพาเวอร์ ดำเนินโครงการโรงไฟฟ้าโซลาร์ฟาร์ม ขนาดกำลังการผลิต 46.5 เมกะวัตต์ นั้นได้เริ่มจ่ายไฟฟ้าเข้าระบบในเชิงพาณิชย์ (COD) ในวันที่ 31 ธ.ค.58 ตามแผน และจะเริ่มรับรู้รายได้เข้ามาตั้งแต่เดือนม.ค.59 เป็นต้นไป โดยบริษัทจะรับรู้กำไรเข้ามาประมาณ 40-50 ล้านบาท/ปี
ทั้งนี้ โครงการโรงไฟฟ้าโซลาร์ฟาร์มขนาดกำลังการผลิต 46.5 เมกะวัตต์ ได้แก่ โครงการในจังหวัดนครปฐม กำลังการผลิตรวม 24 เมกะวัตต์ แบ่งเป็น 8 เมกะวัตต์ 3 โครงการ และโครงการในจังหวัดสระบุรี กำลังการผลิตรวม 22.5 เมกะวัตต์ แบ่งเป็น 8 เมกะวัตต์ 2 โครงการ และ 6.5 เมกะวัตต์ 1 โครงการ
นางเกษรา กล่าวว่า ส่วนธุรกิจติดตั้งโซลาร์รูฟท็อป ที่บริษัทได้เข้าไปเป็นผู้ถือหุ้นใหญ่ในบริษัท เอท โซลาร์ จำกัด (Eight Solar) หรือ We solar เดิม เพื่อดำเนินการติดตั้งและวางระบบ (EPC) โซลาร์รูฟท็อป โดยยังคงตั้งเป้าหมายภายใน 3 ปีข้างหน้า ติดตั้งแผงโซลาร์ กำลังการผลิตรวม 100 เมกะวัตต์ และในปีหน้าจะสามารถรับรู้รายได้เข้ามาราว 200 ล้านบาท และรับรู้เป็นกำไรกว่า 10%
               